ກະຊວງແຜນການ ແລະ ການລົງມຶນ(ຜທ)ໄດ້ຈັດຕັ້ງສະເຫລີມສະຫລອງ ລະນຶກວັນສໍາວັນຕ່າງໆຂອງຊາດ ເຊັ່ນ: ວັນຊາດທີ 2 ທັນວາ ຄົບຮອບ 40ປີ, ວັນຄ້າຍວັນເກີດ ປະທານໄກສອນ ພົມວິຫານ ຄົບຮອບ 95 ປີ ແລະ ວັນສາກົນ–ສັບປະດາແຫ່ງຊາດ ເພື່ອລຶບລ້າງຄວາມທຸກຍາກ 17-24 ຕຸລາ 2015ຂຶ້ນໃນວັນທີ 26 ພະຈິກ 2015 ນີ້ ທີ່ກະຊວງດັ່ງກ່າວ ໃຫ້ກຽດປະຖະກະຖາໂດຍ ທ່ານນາງ ຄໍາຈັນ ວົງແສນບຸນ ລັດຖະມົນຕີຊ່ວຍວ່າການກະຊວງ ຜທ ແລະ ທ່ານ ສີປະເສີດ ແສນສະຫວັດ ຮອງຫົວໜ້າ ຄະນະໂຄສະນາອົບຮົມສູນກາງພັກ, ມີບັນດາຄະນະກົມ, ສະມາຊິກພັກ, ພະນັກງານ–ລັດຖະກອນອ້ອມຂ້າງກະຊວງ ຜທ ເຂົ້າຮ່ວມ.
ໃນໂອກາດດັ່ງກ່າວ ທ່ານ ສີປະເສີດ ແສນສະຫວັດ ໄດ້ຍົກໃຫ້ເຫັນປະຫວັດ ແລະ ຄວາມໝາຍຄວາມສໍາຄັນຂອງວັນຊາດ 2 ທັນວາ ຄົບຮອບ 40 ປີ ແລະວັນຄ້າຍວັນເກີດຂອງປະທານ ໄກສອນ ພົມວິຫານ ຄົບຮອບ 95 ປີ ເຊິ່ງເປັນວັນສໍາຄັນທາງປະຫວັດສາດຂອງຊາດລາວເຮົາ ເພື່ອເຮັດໃຫ້ສະມາຊິກພັກ, ພະນັກງານ-ລັດຖະກອນພາຍໃນກະຊວງແຜນການ ແລະ ການລົງທຶນ ໄດ້ຮັບຮູ້ກ່ຽວກັບຄວາມໝາຍຄວາມສໍາຄັນຂອງການ ສະຖາປະນາ ສປປ ລາວຄົບຮອບ 40 ປີ ເຊິ່ງເປັນເຫດການປະຫວັດສາດອັນສໍາຄັນ ໃຫຍ່ຫລວງຂອງຊາດລາວເຮົາ, ບົນພື້ນຖານປຸກລະດົມເສີມຂະຫຍາຍ ມູນເຊື້ອອັນດີງາມຂອງຊາດ ແລະ ຂອງພັກ, ຕັ້ງໜ້າຈັດຕັ້ງປະຕິບັດແນວທາງນະໂຍບາຍ ຂອງພັກ-ລັດ ໃຫ້ປະກົດຜົນເປັນຈິງຍິ່ງໆຂຶ້ນ, ໂຄສະນາຢ່າງກ້ວາງຂວາງເລິກເຊິ່ງ ກ່ຽວກັບຜົນສໍາເລັດ ອັນໃຫຍ່ຫລວງຫລາຍດ້ານ ທີ່ພວກເຮົາຍາດມາໄດ້ໃນພາລະກິດແຫ່ງການປົກປັກຮັກສາ ແລະ ສ້າງສາປະເທດຊາດພາຍໃຕ້ການນໍາພາອັນສະຫລາດສ່ອງໃສ ຂອງພັກປະຊາຊົນປະຕິວັດລາວໃນໄລຍະ 40 ປີຜ່ານມາ ພ້ອມດຽວກັນນີ້ ກໍໄດ້ຮັບຮູ້ຊີວິດ ແລະ ການເຄື່ອນໄຫວປະຕິວັດ, ຜົນງານຄຸນງາມຄວາມດີ, ຄຸນສົມບັດສິນທໍາປະຕິວັດ ຂອງປະທານໄກສອນ ພົມວິຫານ ຜູ້ນໍາທີ່ແສນເຄົາລົບຮັກ ຂອງປະຊາຊົນລາວບັນດາເຜົ່າ ເພື່ອໃຫ້ສະມາຊິກພັກ-ພະນັກງານ ກະຊວງ ຜທ ໄດ້ຮັບຮູ້ ແລະ ຮໍ່າຮຽນເອົາແບບຢ່າງອັນດີງາມຂອງເພີ່ນ ແລະ ຝຶກຝົນຫລໍ່ຫລອມຕົນເອງ ແນໃສ່ເພື່ອຮັບໃຊ້ຊາດ ແລະ ຮັບໃຊ້ປະຊາຊົນຢ່າງແທ້ຈິງ.
ໃນໂອກາດດຽວກັນນີ້ ທ່ານນາງ ຄໍາຈັນ ວົງແສນບຸນ ກໍໄດ້ຍົກໃຫ້ເຫັນຄວາມໝາຍ ຄວາມສໍາຄັນຂອງວັນສາ ກົນ-ສັບປະດາແຫ່ງຊາດ ເພື່ອລຶບລ້າງຄວາມທຸກຍາກ ທັງນີ້ກໍເພື່ອປຸກລະດົມສ້າງຈິດສໍານຶກ ໃຫ້ພະນັກງານ-ລັດຖະກອນຮັບຮູ້ເຂົ້າໃຈ ແລະ ປະກອບສ່ວນເຂົ້າໃນການ ແກ້ໄຂຄວາມທຸກຍາກ ເຮັດໃຫ້ການພັດທະນາຊົນນະບົດ ກາຍເປັນສະໜາມຮົບອັນດັບໜຶ່ງ ຂອງການພັດທະນາໃນການແກ້ໄຂ ຄວາມທຸກຍາກຂອງປະຊາຊົນ./.